b'\n_START_ARTICLE_\nAndreas von H\xc3\xbcbner\n_START_PARAGRAPH_\nAndreas von H\xc3\xbcbner (vene keeles \xd0\x90\xd0\xbd\xd0\xb4\xd1\x80\xd0\xb5\xd0\xb9 \xd0\x98\xd0\xb2\xd0\xb0\xd0\xbd\xd0\xbe\xd0\xb2\xd0\xb8\xd1\x87 \xd0\x93\xd1\x8e\xd0\xb1\xd0\xbd\xd0\xb5\xd1\x80) (19. september (vkj) 1733 Peterburi \xe2\x80\x93 5. detsember 1799 Tallinn) oli Vene s\xc3\xb5jav\xc3\xa4elane ja Vorbuse m\xc3\xb5isnik.\n_START_SECTION_\nElulugu\n_START_PARAGRAPH_\nAndreas von H\xc3\xbcbner s\xc3\xbcndis muusik Johann H\xc3\xbcbneri (1701\xe2\x88\x921759) pojana. Viimane oli s\xc3\xbcndinud Varssavis, kuid 1721. aastal siirdus krahv Stephan Wilhelm Kinskyga kapellmeistrina Venemaale Peterburi; 1740. aastal oli ta \xc3\xb5ukonna kapellmeister. Tema poeg Andreas astus esmalt Holsteini s\xc3\xb5jav\xc3\xa4eteenistusse. Hiljem teenis Venemaa s\xc3\xb5jav\xc3\xa4es, kus 1763. aastal sai sekund-majori auastme. 1763\xe2\x88\x92u 1784 oli ta Tallinnas platzmajor. L\xc3\xa4ks aga peagi s\xc3\xb5jav\xc3\xa4est erru ja astus tsiviilteenistusse. 1786\xe2\x88\x921799 oli ta Eestimaa kubermangu valitsusn\xc3\xb5unik. 1791. aastal t\xc3\xb5usis \xc3\xb5uen\xc3\xb5unikuks, mis vastas s\xc3\xb5jav\xc3\xa4es alampolkovniku auastmele.\n_START_SECTION_\nPerekond\n_START_PARAGRAPH_\nTa oli kaks korda abielus. Esimest korda naitus ta Maria Hallupyga (maeti 1775). 1777. aastal s\xc3\xb5lmis ta abieluliidu Maria Margaretha von Matthiasega (1751\xe2\x88\x921822). Kahest abielust oli tal kokku kolm last.\n_START_SECTION_\nVorbuse m\xc3\xb5is\n_START_PARAGRAPH_\nKeiser Paul I kinkis talle 1799. aastal kauaaegse truu teenistuse eest Vorbuse m\xc3\xb5isa, mis oli olnud pikalt riigim\xc3\xb5is. Et H\xc3\xbcbner suri juba kaks n\xc3\xa4dalat hiljem, p\xc3\xa4ris m\xc3\xb5isa 1800. aastal tema lesk. Tema t\xc3\xbctar Margaretha (1787\xe2\x88\x921862), kes oli abielus vabah\xc3\xa4rra Karl Axel Christer von Bruiningkiga (1782\xe2\x88\x921848), m\xc3\xbc\xc3\xbcs Vorbuse 1848. aastal.'